ฟินันซ่าตั้งเป้าโตเท่าตัว
&nbsp;
10 ส.ค. 2554

ขอ2-3ปีเอยูเอ็ม45หมื่นล้าน เพิ่มรายย่อยจีบลูกค้าเลี้ยงชีพ
โพสต์ทูเดย์ — “ธีรพันธุ์” ลั่น ดันเอยูเอ็ม บลจ.ฟินันซ่า แตะ 45 หมื่นล้านบาท ภายใน 23 ปีข้างหน้า รุกเพิ่มลูกค้ารายย่อยเพิ่มพนักงานอิสระช่วยขายกองทุน
นายธีรพันธุ์ จิตตาลาน ประธานเจ้าหน้าที่บริหารและกรรมการ บริหาร บริษัทหลักทรัพย์จัดการกองทุน (บลจ.) ฟินันซ่า เปิดเผยว่า ปัจจุบันบริษัทมีสินทรัพย์รวมภายใต้การบริหาร (เอยูเอ็ม) ประมาณ 2.7 หมื่นล้านบาท แบ่งเป็นกองทุนรวม 1.4 หมื่นล้านบาท และกองทุนสำรองเลี้ยงชีพ 1.2 หมื่นล้านบาท ส่วนที่เหลือเป็นกองทุนส่วนบุคคล 
“บริษัทมีเป้าหมายในระยะยาว 23 ปีข้างหน้า จะขยายเอยูเอ็มให้อยู่ในระดับ 45 หมื่นล้านบาท เหมือนกับ บลจ.ขนาดเล็กที่ต้องใช้เวลาในการพัฒนา” นายธีรพันธุ์ กล่าว
สำหรับกลยุทธ์ในการขยายฐานลูกค้าจะแบ่งออกเป็น 2 ส่วน คือ 1.ลูกค้ารายย่อย ซึ่งจะขยายฐานลูกค้าผ่านตัวแทนขาย โดยเฉพาะพนักงานอิสระ หลังศึกษากรณีประเทศมาเลเซียที่มีการขายหน่วยลงทุนผ่านช่องทางนี้จำนวนมากกว่าขายผ่านสาขาธนาคารพาณิชย์ โดยตัวแทนจำหน่ายสามารถสื่อสารและติดต่อได้โดยตรงกับลูกค้ามากกว่า
ส่วนที่ 2 ขยายฐานลูกค้ากองทุนสำรองเลี้ยงชีพที่เป็นลูกค้าของบริษัท ซึ่งปัจจุบันมีสมาชิกกว่า 5 หมื่นคน เพื่อมาลงทุนในกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) รวมถึงกองทุนรวมอื่นๆ 
ดังนั้น แผนการออกกองทุนรวมใหม่ๆ เพื่อเพิ่มความหลากหลายในการลงทุนให้แก่ลูกค้านั้น บริษัทจะทยอยออกกองทุนใหม่ๆ ต่อเนื่อง โดยเดือนหน้าจะเปิดขายอีก 1 กองทุน ลงทุนในภูมิภาคเอเชีย จากปัจจุบันอยู่ระหว่างขายกองทุนที่ไปลงทุนพันธบัตรรัฐบาลประเทศโปรตุเกส 
“เรามีแผนจะออกกองทุนทุกรูปแบบเพื่อให้ลูกค้าลงทุนได้ครบ ทำให้บริษัทจำเป็นต้องทำการบ้านให้มาก ทั้งเรื่องของเครดิตของตราสารหนี้ และข้อมูลต่างๆ เพื่อตอบโจทย์และเป็นทางเลือกของลูกค้าได้” นายธีรพันธุ์ กล่าว 
อย่างไรก็ตาม สำหรับกลุ่มเป้าหมายลูกค้าของบริษัทที่คาดหวังจะเป็นกลุ่มนักลงทุนที่มีประสบการณ์ลงทุนเช่นเดียวกับผล สำรวจของตลาดหลักทรัพย์พบว่า คนที่ซื้อกองทุนรวมหุ้นระยะยาว และกองทุน รวมเพื่อการเลี้ยงชีพ รวมถึงกองทุนรวมภาคบังคับ เริ่มมีความรู้มากขึ้น คาดว่าหลังจากมีสถาบันประกันเงินฝาก กลุ่มคนเหล่านี้จะเป็นเป้าหมายลูกค้ากองทุนรวมของบริษัทด้วย